text: Cúig mhíle dhéag, 420 duine atá ar liosta feithimh na nOthar Seachtrach in Otharlann Leitir Ceanainn faoi láthair, de réir figiúirí atá eisithe ag an Chiste Náisiúnta um Cheannach Cóireála. Deir an Teachta Dála Piaras Ó Dochartaigh go bhfuil na figiúirí seo ag ardú go rialta agus go bhfuil sé dochreidte nach bhfuil faic déanta ag an rialtas le tabhairt faoi na liostaí feithimh fada seo. Tá ardú 20% ar na figiúirí i gcomparáid leis an tréimhse céanna anuraidh. Dúirt an Teachta Ó Dochartaigh gur cháin sé an rialtas roinnt seachtainí ó shin mar gheall ar na figiúirí a foilsíodh do mhí Lúnasa le gairid agus is léir leis an ardú ar na figiúirí do mhí Mheán Fómhair nach bhfuil faic déanta ag an rialtas le ghabháil i ngleic leis an liosta feithimh. Tá ardú leanúnach mí i ndiaidh míosa ar líon na n-othar atá ag fanacht níos mó ná ocht mí dhéag nó níos mó le haghaidh coinne san otharlann, áit a bhfuil 2,692 othair ar an liosta feithimh, agus níl seo sásúil ar chor ar bith, a dúirt an Teachta Ó Dochartaigh.
  Laghdú ar dhaonra
  Tháinig laghdú 5.6% ar dhaonra na Gaeltachta i dTír Chonaill idir 2011 agus 2016, do réir Próifíl Shoch-eacnamaíochta de na Seacht gCeantar Gaeltachta in Éirinn a seoladh ag an deireadh seachtaine. Bhí laghdú daonra sna hocht gcinn de cheantair Ghaeltachta i dTír Chonaill do réir na tuarascála. Bhí laghdú 4.4% sa Ghaeltacht Lár, laghdú 8.8% in Árainn Mhór, laghdú 7.2% i gceantar Chloich Cheann Fhaola, laghdú 1.1% i nGaeltacht Dheisceart Dhún na nGall, laghdú 6.3% i nGaoth Dobhair agus íochtar na Rosann, laghdú 21.2% i dToraigh agus laghdú 5.8% i nGaeltacht Thuaisceart Dhún na nGall. Tá an ráta dífhostaíochta i measc an fhórsa saothair i nGaeltacht Thír Chonaill níos airde ná in aon cheantar Gaeltachta eile sa tír, áit a raibh 22% dífhostaithe i 2016. Tá cónaí ar 23,346 duine i gceantair limistéar pleanála teanga i nDún na nGall, an mhórchuid acusan, 25% nó 5,895 duine i nGaoth Dobhair agus Rann na Feirste. Bhí an céad chodán is airde i nGaeltachtaí na tíre a raibh daoine ag labhairt na Gaeilge go laethúil taobh amuigh den chóras oideachais i dToraigh, áit a labhrann 85% Gaeilge go laethúil. Tá 508 duine nó 6.9% de dhaonra na Rosa na Éireannaigh iad, do réir na tuarascála, an ráta is airde in aon cheantar Gaeltachta i dTír Chonaill. Maidir le cúrsaí oideachais, tá oideachas tríú leibhéal ag 22% de phobal Ghaeltacht Thír Chonaill, sin 8% níos lú na an meán dona Gaeltachtaí ar fad sa tír.
  Tá feachtas ar bun ag an chomhlacht earcaíochta FRS le daoine a mhealladh na bhaile as an Astráil le tabhairt faoi phostanna i nDún na nGall agus i bpáirteanna eile don tír. Beidh ócáidí ar bun i Sydney, i Melbourne agus i Brisbane ag toiseacht Déardaoin áit a mbeifear ag cur eolais ar fáil do dhaoine as an tír seo atá thall faoi na deiseanna fostaíochta atá i nDún na nGall faoi láthair agus ar fud na tíre. Tá an comhlacht sásta eitilt saor in aisce a chur ar fáil do dhaoine a mbeadh suim acu pilleadh na bhaile agus tabhairt faoi phostanna úra sa chontae, go háirithe san earnáil tógála, teicneolaíochta agus sláinte. Dúirt Colin Donnery, Bainisteoir Ginearálta FRS, go bhfuil comhlachtaí i nDún na nGall agus ar fud na tíre ag streachailt le fostaithe oilte a aimsiú dá bhfolúntais agus go bhfuil sé tábhachtach daoine oilte a d'fhág an tír seo le linn an chúlú eacnamaíochta a mhealladh na bhaile arís.
  FostaíochtBeidh cur síos a dhéanamh ar dheiseanna fostaíochta i nGaeltacht Thír Chonaill ag ócáid in Ostán an Waterfront ar an Chlochán Liath Déardaoin. Tabharfar eolas ar dheiseanna fostaíochta, ar fholúntais reatha agus beidh eolas ginearálta ar thacaíochtaí atá ar fáil do dhaoine atá ar thóir oibre. Ina measc siúd a bheas i láthair, beidh fostóirí in iarthar Dhún na nGall, An Roinn Gnóthaí Fostaíochta agus Coimirce Sóisialaí, Forbairt Áitiúil Dhún na nGall, Lucht oideachais agus oiliúna i nDún na nGall agus grúpaí tacaíochta fostaíochta. Is ón 2.00 go dtí'n 8.00 a bheas an ócáid seo ar siúl Déardaoin.
  Tiomáint agus ól
  Tá achainí déanta ag ceannasaí aonad tráchta an Gharda Síochána i nDún na nGall ar an phobal gan a bheith ag tiomáint agus ólachán glactha acu. Dúirt an Cigire Michael Harrison gur ghabh Gardaí 37 tiománaí i nDún na nGall de bharr iad a bheith ag tiomáint faoi thionchar an óil ar an mhí s'chuaigh thart. Dúirt sé fosta gur maraíodh naonúr ar bhóithre Dhún na nGall go dtí seo i mbliana, a dhúbailt ón am céanna anuraidh. Cuireadh dlíthe úra maidir le tiomáint faoi thionchar an óil i bhfeidhm Déardaoin s'chuaigh thart, agus faoina rialacha úra cuirfear bac tiomána i bhfeidhm ar dhaoine a mbeirfear orthu agus iad ag tiomáint faoi thionchar an óil. Dúirt an Cigire Michael Harrison go mbeidh Gardaí níos feiceálaí ar bhóithre agus aonaid seiceála ar bun acu idir seo agus an Nollaig, agus aird faoi leith a dhíriú acu ar thiomáint faoi thionchar an óil agus tiomáint ró ghasta agus tiomáint chontúirteach.
  Comhlachtaí bus
  Tá imní ar chomhlachtaí bus as Dún na nGall a thrasnaíonn an teorann achan lá, faoina himpleachtaí a bheadh ag teorann chrua ar a gcuid seirbhísí. Deir na comhlachtaí bus go mbeidh moill ar sheirbhísí má thagann athraithe i bhfeidhm, agus go mbeidh scrúdaithe le déanamh acu ar na seirbhísí a bheas acu feasta agus athraithe i bhfeidhm. Tá seirbhísí rialta ag busanna John McGinley go Baile Átha Cliath agus ag Patrick Gallagher go Béal Feirste, agus ag Bus Éireann go Béal Feirste agus go Baile Átha Claith, ag dul trasna na teorann.